

กฎกระทรวง

ฉบับที่ 351 (พ.ศ. 2562)

ออกตามความในประมวลรัษฎากร

ว่าด้วยภาษีเงินได้

อาศัยอำนาจตามความในมาตรา ๔ แห่งประมวลรัษฎากร ซึ่งแก้ไขเพิ่มเติมโดยพระราชบัญญัติ
แก้ไขเพิ่มเติมประมวลรัษฎากร (ฉบับที่ ๒๐) พ.ศ. ๒๕๑๓ และมาตรา ๖๕ จัตวา แห่งประมวลรัษฎากร
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๒๖) พ.ศ. ๒๕๒๕
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑ ให้ยกเลิกกฎกระทรวง ฉบับที่ ๑๕๘ (พ.ศ. ๒๕๒๖) ออกตามความในประมวลรัษฎากร
ว่าด้วยภาษีเงินได้

ข้อ ๒ ให้สินค้ายาสูบตามกฎหมายว่าด้วยภาษีสรรพสามิตเป็นสินค้าที่การยาสูบแห่งประเทศไทย
ต้องเสียภาษีเงินได้แทนผู้ขายสินค้าดังกล่าวทุกทอดซึ่งเป็นบริษัทหรือห้างหุ้นส่วนนิติบุคคลที่ซื้อสินค้า
ของการยาสูบแห่งประเทศไทย

ข้อ ๓ ภาษีเงินได้ที่ต้องเสียแทนให้เสียในอัตราร้อยละสิบสองจุดห้าของกำไรของผู้ขายส่ง
ไม่ว่าทอดใด และในอัตราร้อยละสิบของกำไรของผู้ขายปลีก

“กำไร” หมายความว่า ผลต่างระหว่างราคาขายกับราคาซื้อสินค้าที่การยาสูบแห่งประเทศไทย
กำหนดไว้สำหรับผู้ขายส่งแต่ละทอดหรือผู้ขายปลีก แล้วแต่กรณี คูณด้วยปริมาณสินค้าที่การยาสูบ
แห่งประเทศไทยขายให้ผู้ขายส่งทอดแรก

ข้อ ๔ ให้การยาสูบแห่งประเทศไทยเสียภาษีเงินได้แทนตามอัตราในข้อ ๓ สำหรับสินค้า
ที่ขายในแต่ละเดือนปฏิทิน โดยยื่นรายการตามแบบที่อธิบดีกำหนด พร้อมชำระภาษีเงินได้ที่สำนักงาน
สรรพากรพื้นที่สาขา ภายในวันที่ ๑๕ ของเดือนถัดไป

ข้อ ๕ กฎกระทรวงนี้ให้ใช้บังคับสำหรับการเสียภาษีเงินได้แทนผู้ขายสินค้าตามข้อ ๒
ตั้งแต่วันที่ ๑๔ พฤษภาคม พ.ศ. ๒๕๖๑ ถึงวันที่ ๓๐ มิถุนายน พ.ศ. ๒๕๖๒

ให้ไว้ ณ วันที่ 21 มิถุนายน พ.ศ. ๒๕๖2

อภิศักดิ์ ตันติวรวงศ์

รัฐมนตรีว่าการกระทรวงการคลัง

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่ได้มีการจัดตั้งการยาสูบแห่งประเทศไทย
โดยพระราชบัญญัติการยาสูบแห่งประเทศไทย พ.ศ. ๒๕๖๑ เพื่อกระทำกิจการเกี่ยวกับยาสูบ ประกอบกับ
ได้มีการกำหนดให้โรงงานยาสูบ กระทรวงการคลัง เสียภาษีเงินได้แทนผู้ขายสินค้ายาสูบตามกฎหมาย
ว่าด้วยยาสูบที่ซื้อสินค้าของโรงงานยาสูบ กระทรวงการคลัง ในขณะที่ผู้ประกอบการที่นำเข้าสินค้ายาสูบ
จากต่างประเทศไม่มีภาระในการต้องเสียภาษีเงินได้แทนผู้ขายสินค้ายาสูบดังกล่าว ดังนั้น เพื่อให้การแข่งขัน
ทางการค้าระหว่างผู้ผลิตสินค้ายาสูบในประเทศและผู้นาเข้าสินค้ายาสูบจากต่างประเทศมีความเท่าเทียมกัน
สมควรกำหนดให้การยาสูบแห่งประเทศไทยมีหน้าที่เสียภาษีเงินได้แทนผู้ขายสินค้ายาสูบ ตั้งแต่วันที่
พระราชบัญญัติการยาสูบแห่งประเทศไทย พ.ศ. ๒๕๖๑ มีผลใช้บังคับ ถึงวันที่ ๓๐ มิถุนายน พ.ศ. ๒๕๖๒
เท่านั้น จึงจำเป็นต้องออกกฎกระทรวงนี้

(เล่ม ๑๓๖ ตอนที่ ๗๙ ก ราชกิจจานุเบกษา ๒๕ มิถุนายน ๒๕๖๒)